
	Comisia pentru buget, finanţe şi bănci

Nr. 22/360


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru completarea Legii nr.297/2004 privind piaţa de capital, cu care comisia noastră a fost sesizată în fond cu adresa Biroului Permanent nr.  PL.X.294 din 19 iulie 2005.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru completarea 

Legii nr.297/2004 privind piaţa de capital 
Cu adresa nr. PL.X.294 din 19.07.2005, Biroul Permanent conform art.89 din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru buget, finanţe şi bănci cu proiectul de Lege pentru completarea Legii nr.297/2004 privind piaţa de capital.
La întocmirea prezentului raport s-au avut în vedere avizele Consiliului Legislativ şi Comisiei juridice, de disciplină şi imunităţi.

Prezentul proiect de lege are ca obiect de reglementare completarea Legii nr. 297/2004 privind piaţa de capital cu un articol nou prin care se stabileşte dreptul oricărei persoane de a dobândi acţiuni emise de către societăţile de investiţii financiare rezultate din transformarea Fondurilor Proprietăţii Private până la limita de 5% din capitalul social al societăţilor de investiţii financiare.

Proiectul de lege face parte din categoria legilor ordinare, potrivit art. 76 alineatul (2) din Constituţia României, republicată.            

La lucrările comisiei au participat 23 deputaţi, din totalul de 25 membri ai comisiei.

Raportul comisiei a fost adoptat cu unanimitate de voturi.

Proiectul de lege a fost adoptat de Senat în şedinţa din data de 30 iunie 2005.

Proiectul de lege, potrivit art. 75 din Constituţia României, republicată şi art. 86 din Regulamentul Camerei Deputaţilor, este de competenţa decizională a Camerei Deputaţilor.

În şedinţa din data de 16.09.2005 comisia, cu unanimitate de voturi, propune respingerea proiectului de Lege deoarece secţiunea a 5-a din Ordonanţa de Guvern nr. 41/2005 privind reglementarea unor măsuri financiare, publicată în Monitorul Oficial al României, Partea I, în data de 28 iulie 2005, a reglementat acelaşi obiect, respectiv, completarea Legii nr. 297/2004 privind piaţa de capital:

· posibilitatea ca orice persoană să poată dobândi cu orice titlu sau să poată deţine acţiuni emise de către societăţile de investiţii financiare rezultate din transformarea fondurilor proprietăţii private, până la limita de 1% din capitalul social al societăţilor de investiţii financiare;

· societăţile de investiţii financiare să-şi modifice statutele sau actele constitutive, după caz, în termen de 60 de zile de la data intrării în vigoare a Ordonanţei de Guvern nr. 41/2005 privind reglementarea unor măsuri financiare.

	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


              Experţi parlamentari:

Roşu Gica


Ene Giorgiana

